ITNS มั่นใจรายได้ปี 66 โต 30% ทยอยรับรู้แบ็กล็อก 400 ลบ.
ITNS ตั้งเป้ารายได้ปีนี้โต 20-30% จากการขยายตัวของเศรษฐกิจ ปัจจุบันมีงานในมือ 406 ล้านบาท ทยอยรับรู้ต่อเนื่องถึงปี 70 พร้อมลุยประมูลงานใหม่รวม 1 พันล้านบาท คาดรู้ผลเร็วๆ นี้
ITNS ตั้งเป้ารายได้ปีนี้โต 20-30% จากการขยายตัวของเศรษฐกิจ ปัจจุบันมีงานในมือ 406 ล้านบาท ทยอยรับรู้ต่อเนื่องถึงปี 70 พร้อมลุยประมูลงานใหม่รวม 1 พันล้านบาท คาดรู้ผลเร็วๆ นี้
23 ก.พ. 2566

นายสมชาย อ่วมกระทุ่ม ประธานเจ้าหน้าที่บริหาร บริษัท อินเตอร์เนชั่นแนล เน็ตเวิร์ค ซิสเต็ม จำกัด (มหาชน) หรือ ITNS เปิดเผยว่า แผนการดำเนินธุรกิจในปี 66 บริษัทฯ ตั้งเป้าหมายการเติบโตของรายได้อยู่ที่ประมาณ 20-30% จากธุรกิจจำหน่ายอุปกรณ์ และให้บริการติดตั้งประมาณ คาดการณ์เติบโตประมาณ 30% จากการขยายตัวของเศรษฐกิจ ส่วนธุรกิจให้บริการดูแลและบำรุงรักษาระบบภายหลังการขาย คาดการณ์เติบโตประมาณ 10% และธุรกิจให้เช่าอุปกรณ์ คาดการณ์เติบโตประมาณ 100% ตามแผนกลยุทธ์การขยายธุรกิจของ ITNS
โดยปัจจุบันบริษัทมีงานในมือรอรับรู้รายได้ (Backlog) รวมทั้งสิ้น 406 ล้านบาท ซึ่งจะทยอยรับรู้รายได้ตั้งแต่ปีนี้ไปจนถึงปี 70 พร้อมกันนี้บริษัทอยู่ระหว่างเตรียมเข้าประมูลงานใหม่รวมมูลค่าประมาณ 1,000 ล้านบาท คาดทยอยรู้ผลภายในเร็วๆ นี้ ทำให้เชื่อมั่นว่าผลการดำเนินงานปีนี้จะสามารถสร้างสถิติสูงสุดเป็นประวัติการณ์ต่อเนื่องจากปีก่อน
สำหรับผลการดำเนินงานในปี 65 บริษัทฯ มีรายได้รวม 551.95 ล้านบาท เพิ่มขึ้น 181 ล้านบาท หรือ 48.79% เทียบช่วงเดียวกันของปีก่อนมีรายได้รวม 370.95 ล้านบาท โดยแบ่งเป็นรายได้จากการจำหน่ายอุปกรณ์และให้บริการติดตั้ง คิดเป็นสัดส่วนประมาณ 81.74% รายได้จากการให้บริการดูแลและบำรุงรักษาระบบภายหลังการขาย คิดเป็นสัดส่วนประมาณ 16.95% และส่วนที่เหลือเป็นรายได้จากการให้เช่าอุปกรณ์ คิดเป็นสัดส่วนประมาณ 0.67% ของรายได้รวม
ขณะที่มีกำไรสุทธิ 55.27 ล้านบาท เพิ่มขึ้น 22.69 ล้านบาท หรือ 69.64% เทียบช่วงเดียวกันของปีก่อนที่มีกำไรสุทธิ 32.58 ล้านบาท จากการเพิ่มขึ้นของกำไรขั้นต้น ผลักดันให้กำไรสุทธิของบริษัทฯสร้างสถิติสูงสุดเป็นประวัติการณ์
“ปัจจัยที่สนับสนุนให้ผลการดำเนินงานมีการเติบโตอย่างแข็งแกร่ง เป็นผลมาจากบริษัทฯ รับรู้รายได้จากการจำหน่ายอุปกรณ์และให้บริการติดตั้ง และรายได้จากการให้บริการซ่อมแซม และบำรุงรักษาอุปกรณ์เพิ่มขึ้น อีกทั้งส่วนใหญ่มาจากงานโครงการของภาคเอกชน เนื่องจากบริษัทฯ ต้องการลดความเสี่ยงจากการพึ่งพิงลูกค้ารายใหญ่ จึงวางกลยุทธ์ขยายงานไปยังกลุ่มลูกค้าภาคเอกชนรายใหม่ เพื่อกระจายฐานลูกค้าและเพิ่มส่วนแบ่งการตลาดของบริษัทฯ ต่อไปในอนาคต ประกอบกับบริษัทฯ ได้รับงานโครงการของลูกค้ารายใหญ่ที่บริษัทฯ มีประสบการณ์การทำงานในพื้นที่หน้างาน ทำให้สามารถวางแผนการติดตั้งระบบได้เป็นอย่างดี รวมทั้งควบคุมต้นทุนของงานโครงการได้อย่างมีประสิทธิภาพอีกด้วย” นายสมชาย กล่าว